### NN 40/2024 (5.4.2024.), Odluka o ukidanju dozvole za istraživanje i eksploataciju ugljikovodika na kopnu u istražnom prostoru ugljikovodika »SZH-01«

Vlada Republike Hrvatske

720

Na temelju članka 26. Zakona o istraživanju i eksploataciji ugljikovodika (»Narodne novine«, br. 52/18., 52/19. i 30/21.), Vlada Republike Hrvatske je na sjednici održanoj 4. travnja 2024. donijela

ODLUKU

O UKIDANJU DOZVOLE ZA ISTRAŽIVANJE I EKSPLOATACIJU UGLJIKOVODIKA NA KOPNU U ISTRAŽNOM PROSTORU UGLJIKOVODIKA
 »SZH-01«

I.

Ukida se Odluka o izdavanju dozvole za istraživanje i eksploataciju ugljikovodika na kopnu u istražnom prostoru ugljikovodika »SZH-01« (»Narodne novine«, broj 81/19.).

II.

U Registru istražnih prostora društvo INA – Industrija nafte, d.d., Avenija Većeslava Holjevca 10, Zagreb, OIB: 27759560625 briše se kao ovlaštenik u istražnom prostoru ugljikovodika »SZH-01«.

III.

U Registru istražnih prostora u istražnom prostoru ugljikovodika »SZH-01« upisuje se Republika Hrvatska kao nositelj istražnog prostora.

IV.

Ova Odluka objavit će se u »Narodnim novinama«.

Obrazloženje

Vlada Republike Hrvatske donijela je Odluku o izdavanju dozvole za istraživanje i eksploataciju ugljikovodika na kopnu u istražnom prostoru ugljikovodika »SZH-01« 29. kolovoza 2019. (»Narodne novine«, broj 81/19.; u daljnjem tekstu: Dozvola) kojom je Dozvola izdana društvu INA – Industrija nafte, d.d., Avenija Većeslava Holjevca 10, Zagreb, OIB: 27759560625 (u daljnjem tekstu: INA).

Na temelju izdane Dozvole INA je potpisala 26. ožujka 2020. Ugovor o istraživanju i podjeli eksploatacije ugljikovodika za istražni prostor ugljikovodika SZH-01 s Vladom Republike Hrvatske (u daljnjem tekstu: Ugovor).

Istražno razdoblje sukladno Ugovoru i Zakonu o istraživanju i eksploataciji ugljikovodika (u daljnjem tekstu: Zakon) traje najdulje pet godina te se dijeli na dvije istražne faze pri čemu prva istražna faza traje tri godine i počinje od datuma stupanja Ugovora na snagu, dok druga istražna faza traje dvije godine, a započinje neposredno nakon prve istražne faze.

Istražno razdoblje može se, na zahtjev investitora, 90 dana prije isteka faze, zbog opravdanih razloga, produljiti najviše dva puta tijekom trajanja, i to tako da svako produljenje može trajati najviše šest mjeseci, pri čemu produljenje po šest mjeseci može biti uzastopno ili pojedinačno.

Vlada Republike Hrvatske je 13. travnja 2023. donijela Odluku o produljenju istražnog razdoblja u svrhu istraživanja i eksploatacije ugljikovodika na istražnom prostoru ugljikovodika »SZH-01« (klasa: 022-03/23-04/129, urbroj: 50301-05/27-23-2).

Prva faza istražnog razdoblja za istražni prostor ugljikovodika »SZH-01« završava 26. ožujka 2024.

U razdoblju od ožujka 2020. do travnja 2023. godine INA je ispunila Minimalne radne obveze prve istražne faze za istražni prostor ugljikovodika »SZH-01«, na koje se obvezala na temelju članka 5.2.2 Ugovora. INA nije iskazala namjeru za ulazak u drugu fazu istražnog razdoblja na predmetnom istražnom prostoru ugljikovodika te je 25. siječnja 2024. podnijela Zahtjev za napuštanje istražnog prostora ugljikovodika SZH-01 nakon završetka jednogodišnjeg produljenja I. faze istražnog razdoblja (znak: 001/50000218/23-01-24/37, u daljnjem tekstu: Zahtjev) prema članku 5.1.2 Ugovora.

Radne obveze u prvoj fazi istražnog razdoblja bile su:

1. snimanje najmanje 100 km2 (sto četvornih kilometara) 3D seizmičkih podataka na ugovornom području

2. reobrada postojećih seizmičkih podataka – 150 km2 (sto pedeset četvornih kilometara)

3. obrada novo snimljenih 3D seizmičkih podataka (PSTM i PSDM) – najmanje 100 km2 (sto četvornih kilometara)

4. interpretacija gravimetrijskih i magnetometrijskih podataka, izrada regionalne naftno-geološke studije područja istražnog prostora ugljikovodika SZH-01, izrada geokemijske studije područja istražnog prostora ugljikovodika SZH-01 uključivo bazensko modeliranje i studiju seizmičkih atributa uključivo seizmičku inverziju i AVO analizu.

Nastavno na navedeno, nakon provedene kontrole ispravnog evidentiranja troškova, financijske kontrole, provjere kvartalnih izvješća o radovima s kontrolom izvršenja obveza iz Ugovora, Agencija za ugljikovodike je na temelju članka 8. stavka 1. podstavka 7. Zakona izdala Pisano izvješće o ispunjenju minimalnih radnih obveza I. faze istražnog razdoblja za istražni prostor SZH-01 sukladno Ugovoru o istraživanju i podjeli eksploatacije za istražni prostor ugljikovodika SZH-01 (klasa: 310-05/20-01/07, urbroj: 405-04/01-23-183, od 15. svibnja 2023.).

Člankom 26. stavkom 1. točkom 1. Zakona propisano je da se dozvola za istraživanje i eksploataciju ugljikovodika ukida odlukom Vlade u slučaju raskida odnosno prestanka, iz bilo kojeg razloga, ugovora o istraživanju i eksploataciji ugljikovodika sklopljenog na temelju izdane dozvole.

Imajući u vidu ispunjenje minimalnih radnih obveza prve faze istražnog razdoblja, Zahtjev INA-e te činjenicu da je prva faza istražnog razdoblja završila 26. ožujka 2024., potrebno je donijeti odluku o ukidanju Dozvole.

UPUTA O PRAVNOM LIJEKU

Protiv ove Odluke žalba nije dopuštena, ali se može pokrenuti upravni spor podnošenjem tužbe Upravnom sudu u Zagrebu, u roku od 30 dana od dana primitka ove Odluke.

Klasa: UP/I-022-03/24-04/03
 Urbroj: 50301-05/16-24-3
 Zagreb, 4. travnja 2024.

Predsjednik
 mr. sc. Andrej Plenković, v. r.